1980-ական թվականների ճապոնական և հյուսիսամերիկյան ֆիրմաների` եվրոպական շուկա մուտք գործելու և այնտեղ հաստատվելու գործնական քայլերի շնորհիվ Եվրոպայում ամենուր նկատվեց արտադրանքի ու ծառայությունների որակի, ինչպես նաև որակի ապահովման մեխանիզմների կատարելագորման հիմնախնդիրների նկատմամբ ուշադրության ուժեղացում: Դրա հետևանքով արևմտաեվրոպական երկրներում մշակվեցին միասնական ստանդարտներ և գործողության մեջ դրվեցին ԻՍՕ 9000 սերիայի եվրոպական նմանակները` EN 29000 սերիայի ստանդարտները: Մեծ ուշադրություն է դարձվում որակի համակարգերի հավաստագրմանը, EN 45000 սերիայի ստանդարտների պահանջներին համապատասխան հավաստագրում կատարող եվրոպական հեղինակավոր մարմնի ստեղծման: Նշված ստանդարտների պահպանումը կարող է բարձր որակի ապահովման երաշխիք դառնալ, միլիոնավոր սպառողներին պաշտպանել ցածրորակ արտադրանքից ու որակի ասպարեզում նոր նվաճումների համար շահագրգռել արտադրողներին: 1988 թվականին ստեղծվեց որակի կառավարման Եվրոպական ֆոնդը, որը Որակի Եվրոպական կազմակերության հետ հիմնադրեց Որակի Եվրոպական մրցանակն ու 1992 թվ.-ից սկսեց այն շնորհել եվրոպական լավագույն ֆիրմաներին: